દાહોદ: શહેરના અનાજ માર્કેટમાં દલાલીનું કામ કરતાં ભુપેન્દ્ર દલાલ અને અરીહંત મીલના માલિક પ્રસંગચંદ જૈન વચ્ચે જુની ધંધાકિય દુશ્મની હોવાનું સપાટી ઉપર આવ્યું છે. ડિપ્રેશનથી પીડાતાં ભુપેન્દ્ર દલાલ વિવિધ કારણોસર આર્થિક રીતે નબળા પડ્યા હતાં. પોતાની માલિકીનું ઘર વેચી નાખી હાલમાં ભાડાના ફ્લેટમાં રહેતાં હતાં. સમય જતાં તેમણે દલાલી કરવાનું કામ પણ છોડી દીધુ હતુ અને માર્કેટમાં જ એક વેપારીને ત્યાં નોકરી કરવા લાગ્યા હતાં. ચારેક દિવસ પહેલાં ભુપેન્દ્ર દલાલની આ નોકરી પણ છુટી ગઇ હતી. આ નોકરી છુટી જતાં જુની દુશ્મની હોવાથી તેની પાછળ પણ પ્રસંગચંદનો જ હાથ હોવાનું ભુપેન્દ્રભાઇ માની બેઠા હશે અને પ્રસંગચંદને મોતને ઘાટ ઉતારી નાખવા માટે મીલમાં ધસી જઇને બિન્ધાસ્ત અને બેખોફ બનીને તેમની ઉપર ફાયરિંગ કર્યું હતું. ડિપ્રેશનથી પીડીત હોવાથી સામાજિક બહિષ્કાર કે પછી પોલીસના ભય સહિતના વિવિધ કારણોસર તેમણે પોતાને પણ ગોળી મારીને આપઘાત કરી લીધો હોવાની આશંકાઓ વ્યક્ત કરવામાં આવી રહી છે.